recursal/SuperWikiNEXT-32B huggingface dataset:
**ვანთის ეკლესია** — არქიტექტურული ძეგლი თელავის მუნიციპალიტეტის სოფელ ვანთაში. ზღვის დონიდან 699 მეტრზე.

ეკლესია დარბაზული ტიპისაა და ნაშენია სხვადასხვა ზომის რიყის ქვით. კედლების ზედაპირი კი ბათქაშითაა გასწორებული. ეკლესიას აქვს ორი შესასვლელი სამხრეთით და დასავლეთით.ეკლესიის მშენებლობის დაწყების თარიღითაა მოთავსებული წარწერა ეკლესიის სამხრეთ შესასვლელის არქიტრავზე. ორივე კარის ღიობი კედლის სიბრტყეში საფეხურით შეღრმავებულ, ნახევარწრიულ, თაღით დასრულებულ არეშია გამოყვანილი სუფთად ნათალი, ქვიშაქვის ქვებით. შიგნით შესასვლელები. თანდათან განივრდება და ხურავს ნახევარწრიული თაღს. აღმოსავლეთით ღრმა აფსიდია, რომელიც დარბაზისგან გამიჯნულია ერთსაფეხურიანი პილასტრების წყვილით და მათზე გადაყვანილი საბჯენი თაღით. გრძივ კედლებზე ორ-ორი ასეთი პილასტრია, რომლებსაც ეყრდნობა კამარის საბჯენი თაღები. პილიასტრები შესაბამის კედლებს ანაწევრებს.სამ, ტოლ ნაწილაად. დასავლეთის კამარა დასავლეთის.დაყრდნობილია კედლის მიმდებარე, საბჯენ თაღზე, ინტერიერი ექვსი მაღალი, ნახევარწრიული თაღით და დასრულებული სარკმლითაა განათებული. აფსიდის ცენტრში ერთი სარკმელია, გრძივ კედლებში ორ-ორი, ერთიც — დასასავლეთ. კედელში. შიგნით, სარკმლის თაღები გამოყვანილია შირიმის ნათალი ქვით. აფსიდში სარკმლის ჩრდილოეთით, სამი, თაღოვანი ნიშაა, სამხრეთით — ერთი. აფსიდი წესიერი კონქითაა დასრულებული, რომლის თაღსაც ნახევარწრიული ფორმა აქვს, დარბაზის კამარაც მსგავსი ფორმისაა. მოგვიანებით ჩატარებული რემონტის დროს აგურით განაახლეს კონქის, კამარის და საბჯენი თაღების ნაწილი. ეკლესიის ფასადები სადაა, აღმოსავლეთის და დასავლეთის ფასადებზე, ფრონტონის არეში გამოსახულია წყობაში შეღრმავებული,წითლად შეღებილი ჯვარი. სამხრეთის შესასვლელის მარჯვენა მხარეს მხედრულ წარწერიანი ქვიშაქვაა ჩასმული. შენობის კედლები რიყის ქვით ნაწყობი, ორსაფეხურიანი ლავგარდანითაა დასრულებული. 

ეკლესიას სარესტავრაციო სამუშაოები ჩაუტარდა 1980-იან წლებში: კედლების საპირე წყობის ჩამოშლილი ნაწილები და ლავგარდანი. მოიხსნა დას. კედელზე დაშენებული სამრეკლოს საფუძვლის შემორჩენილი ნაშთი და ეკლესია გადაიხურა ღარისებრი კრამიტით და აღდგა შესასვლელების გარეთა ღიობები.

რესურსები ინტერნეტში
--------------------

* საქართველოს გერბი კულტურული მემკვიდრეობის პორტალი, № 7210
**ვიტალი ზაკრუტკინის სახლ-მუზეუმი** (რუს. Дом-музей В.А. Закруткина) — ლიტერატურულ-მემორიალური მუზეუმი როსტოვის ოლქის სემიკარაკორსკის რაიონის სოფელ კოჩეტოვსკაიაში. წარმოადგენს სემიკარაკორსკის ისტორიულ-მხარეთმცოდნეობითი მუზეუმის სტრუქტურულ ქვედანაყოფს.

ისტორია
-------

ვიტალი ზაკრუტკინის ლიტერატურულ-მემორიალური მუზეუმის გახსნა სტანიცა კოჩეტოვსაიაში გაიმართა 1986 წლის 26 აპრილს. 

ცნობილი მწერალი და ლიტერატურათმცოდნე, სსრკ-ის სახელმწიფო პრემიისა და სტალინური პრემიის ლაურეატი ვიტალი ზაკრუტკინი (1908-1984 წწ.) სამი ათწლეულის მანძილზე ცხოვრობდა და მოღვაწეობდა დონის მიწაზე. ზაკრუტკინი, ისევე როგორც მიხეილ შოლოხოვი წერდა განსაკუთრებულ, მწერლის დონურ სტილზე. 

სტანიცა კოჩეტოვსკაიაში მწერალმა შექმნა ისეთი ნაწარმოებები, როგორიცაა: „Матерь человеческая", „Плавучая станица", „Сотворение мира", „Мать сыра земля", „Цвет лазоревый" და სხვა. გარდა ამისა იგი იყო რაიონული და შემდეგ საოლქო საბჭოს დეპუტატი. ზაკრუტკინის დამსახურებით სტანიცაში აშენდა ახალი სკოლა, აღდგა ეკლესია სემიკარაკორსკში. ასევე იგი ეხმარებოდა ადგილობრივი საბჭოთა მეურნეობის მოწყობაში.

მუზეუმის ექსპოზიციის ავტორები არიან რუსეთის დამსახურებული მხატვარი პ. იბალაკოვი და რუსეთის ჟურნალისტთა კავშირის წევრი ვ. ტიხომოროვა. 

2004 წელს მუზეუმი გახდა სემიკარაკორსკის ისტორიულ-მხარეთმცოდნეობითი მუზეუმის სტრუქტურული ქვედანაყოფი. სახლ-მუზეუმის ფონდებში ინახება 6 868 ექსპონატი. ყველა მათგანი შეგროვდა მწერლის ქვრივის ნ. ზაკრუტკინაიას ძალებითა და საოლქო მუზეუმის თანამშრომელთა წყალობით. 

სახლ-მუზეუმში ყველა ნივთი ისეა შენახული, როგორც იგი იყო მწერლის ცხოვრებაში. მისი პატარა ხის სახლი გარშემორტყმულია ხილის ბაღებით, ფართო კიბეები ადის ჯერ ვერანდაზე, შემდეგ ოთახებში. მწერლის კაბინეტში მდებარეობს მისი საწერი მაგიდა, მაგიდის ლამფა, მელნის აღჭურვილობა და სხვადასხვა სუვენირები. ასევე სახლში მდებარეობს ბიბლიოთეკა, რომელიც მოიცავს ორი ათას წიგნს. თვალსაჩინო ადგილზეა გამოკიდული საბრძოლო ნაბადი, ჭოგრიტი და კორტიკი. 

ეზოში მდებარეობს მწერლის საფლავი.

სახლ-მუზეუმი არის სემიკარაკორსკის რაიონის კულტურული ცენტრი. აქ ყოველწლიურად იმართება ე. წ. „ზაკრუტკინის გაზაფხულის" ღონისძიებები.

იხილეთ აგრეთვე
--------------

* სემიკარაკორსკის ისტორიულ-მხარეთმცოდნეობითი მუზეუმი

სქოლიო
------

1. 1 2 3  Музей В.А. Закруткина. special.donland.ru.  დაარქივებულია ორიგინალიდან — 2017-02-26. ციტირების თარიღი: 2017-02-26.
2. 1 2  Елена Александровна Пугачёва, Алексей Сергеевич Злыгостев. Ergonomic-Data.com , E-Mail webmaster@historic.ru. Памяти Виталия Закруткина. rostov-region.ru. ციტირების თარიღი: 2017-02-26.
**ვანთის ღვთისმშობლის ეკლესია** — არქიტექტურული ძეგლი, მდებარეობს ვანთის სამხრეთ-დასავლეთით, 1,5 კილომეტრზე, მდინარე ვანთისხევის მარცხენა ნაპირას.

ეკლესია დარბაზულია. შედგება ქრონოლოგიურად განსხვავებული ორი, სამშენებლო ფენისგან, მათ შორის თავდაპირველი, რომელიც კედლების სიმათლის თითქმის ნახევარს მოიცავს, სავარაუდოდ, განვით შუა საუკუნეებით თარიღდება, დანარჩენი ნაწილი კი გვიანდ, შუა საუკუნეებით. კედლების ძველი ნაწილი ლოდებითაა ნაშენი. ქვები ზომისა და ფორმის მიხედვით, არ არის შერჩეული, რის გამოც მათ შორის მოზრდილი არეები იქმნება, რომლებიც წვრილი, რიყის ქვით და დუღაბის სქელი ფენითაა შევსებული. რიყის მომცრო ქვითაა ნაშენი კედლების ზედა ნაწილები. წყობა ქაოსურია. კუთხეების წყობაში, შიგადაშიგ, შირიმის ქვებიცაა გამოყენებული. შიგნით კედლები შელესილია.

ერთადერთი შესასვლელი სამხრეთიდანაა. კარს პარალელური წირთხლები აქვს, გადახურულია თარაზულად. ეკლესიის დარბაზი კვადრატულია. აღმოსავლეთით დასრულებულია ღრმა, ნახევარწრიული აფსიდით, რომლის ცენტრში მაღალი, შიგნიდან სწორკუთხა, ხოლო გარედან თაღოვანი სარკმელია გაჭრილი. სარკმლის ორივე მხარეს, მცირე ზომის, თითო, სწორკუთხა ნიშაა. აფსიდი გადახურულია წესიერი ფორმის კონქით. კონქის თაღი ნახევარწრიულია. მსგავსი ფორმისაა კამარაც, რომელიც აფსიდის თაღს და დასავლეთ კედლის მიმდებარე, საბჯენ თაღს ეყრდნობა. ეს უკანასკნელი კი კუთხის პილასტრებს. ორივე თაღის ქუსლებთან მარტივი პროფილის ომპოსტებია გამოყენებული.

აღმოსავლეთ სარკმლის გარდა, ინტერიერს დასავლეთ კედელში გაჭრილი სარკმელიც აშუქებს. იგი ქვის, თხელი ფილებით თარაზულადაა გადახურული და იმდენად ზემოთაა ატანილი, რომ თავით თითქმის დასავლეთ კედლის მიმდებარე, საბჯენ თაღს წვდება. ეკლესია მოხატული ყოფილა. კედლებზე აქა-იქ შემორჩენილია მოხატულობის კვალი. ფასადები სადაა. აღმოსავლეთ ფასადის ცენტრში, მოშავო ფერის, შირიმის ქვებით ნაწყობი სარკმელია, რომელიც ჩასმულია ზედაპირის ჩაკვეთით გამოყვანილ, სწორკუთხა ჩარჩოში, დასავლეთ ფასადზე. სარკმლის წყობაში, რიყის ქვასთან ერთად, კვადრატული აგურიცაა გამოყენებული. გარდა ამისა, თითო-ოროლა აგური, აქა-იქ, ფრონტონის წყობაშიცაა ჩართული სარკმლის მარჯვნივ, კედლის წყობაში ჩასმულ, შირიმის მცირე ქვაზე. რელიეფური ჯვრის გამოსახულებაა, სამხრეთ ფასადზე, მიწიდან დაახლოებით 2 მეტრის სიმაღლეზე. წყობიდან გამოშვერილია სამი, მოგრძო ქვა, რომლებიც სავარაუდოდ, ამ მხრიდან მოწყობილი ფარდულის საყრდენად გამოიყენებოდა. ერთი ასეთი ქვა, იგივე სიმაღლეზე, დასავლეთ ფასადის სამხრეთ ნახევარშიცაა ჩასმული. ეკლესიის მიმდებარე ტერიტორიაზე მრავლადაა მოსაბლეობის მიერ მოტანილი, სხვადასხვა ზომის ქვევრები, რომელთა ნაწილზე, დამღით, აღნიშნულია ხოლოსნის სახელი და გვარი.

2009 წელს საქართველოს ისტორიის ძეგლთა დაცვის და გადარჩენის ფონდის დაფინანსებით, ეკლესიას ჩაუტარდა სარეაბილიტაციო სამუშაოები. ეკლესიის სამხრეთ და დასავლეთ ფასადების წინ მოიჭრა ნაყარი მიწა, აღდგა კედლების საპირე წყობის ჩამოშლილი ნაწილები, მოეწყო აგურის ლავგარდანი, შენობა გადაიხურა ღარისებრი კრამიტით.

ლიტერატურა
----------

* საქართველოს ისტორიისა და კულტურის ძეგლთა აღწერილობა, ტ. 1-II, თბ. 2015. — გვ. 187-188.
**ეფქან ალა** (თურქ. Efkan Ala; დ. 21 თებერვალი 1965, ოლთისი, ერზურუმი, თურქეთი) — თურქი პოლიტიკოსი, ბიუროკრატი და თურქეთის ყოფილი შინაგან საქმეთა მინისტრი. იგი ამ თანამდებობას 2013-2015 წლებში იკავებდა, ხოლო 2015 წლის საპარლამენტო არჩევნებში რომ მიეღო მონაწილეობა, დატოვა. 2015 წლის ნოემბრის არჩევნების შემდეგ თავიდან გახდა შინაგან საქმეთა მინისტრი. 2003-2004 წლებში ბათმანის პროვინციის, ხოლო 2004-2007 წლებში დიარბაქირის პროვინციის გუბერნატორი იყო.

ბიოგრაფია
---------

ალა დაიბადა 1965 წლის 21 თებერვალს ერზურუმის პროვინციის ქალაქ ოლთისში, გიონულ და თემელ ალას ოჯახში. 1987 წელს დაამთავრა სტამბოლის უნივერსიტეტის პოლიტიკურ მეცნიერებათა ფაკულტეტის საჯარო ადმინისტრირების ნაწილი.

ეფქან ალა დაოჯახებულია გიულსერენ ალასთან და ჰყავთ ორი შვილი.კარგად იცის ინგლისური ენა.

ეფქან ალის მინისტრად დანიშვნის შემდეგ, მისი ძმა, ათიფ ალა, დაინიშნა განათლების სამინიტროს ინსპექტირების საბჭოს თავმჯდომარედ.

სქოლიო
------

1. ↑  დაარქივებული ასლი.  დაარქივებულია ორიგინალიდან — 2016-03-05. ციტირების თარიღი: 2016-07-28.
2. ↑
3. ↑  Bakan Ala'nın kardeşi de atandı
ქსე
**ქართული ენციკლოპედიის ირაკლი აბაშიძის სახელობის მთავარი სამეცნიერო რედაქცია** დაარსდა 1965 წელს თბილისში, როგორც ქართული საბჭოთა ენციკლოპედიის რედაქცია. შედიოდა საქართველოს სსრ მეცნიერებათა აკადემიის სისტემაში. 1975 წლიდან საქართველოს სსრ გამსახკომის სისტემაშია. შედგება (1986 წლის მონაცემებით) 10 სამეცნიერო-დარგობრივი და 4 ფუნქციური რედაქციისგან. დარგობრივ რედაქციებთან შექმნილია სამეცნიერო-დარგობრივი საბჭოები და სექციები, რომლებიც სხვადასხვა დარგის ცნობილ მეცნიერებსა და სპეციალისტებს აერთიანებს. რედაქციამ მოამზადა და გამოსცა ქართული საბჭოთა ენციკლოპედიის 11 ტომი (1975-1987 წწ) და 1 სპეციალური ტომი „საქართველოს სსრ" (1981 წ. ქართულ და რუსულ ენებზე); აგრეთვე „ბერძნული და ლათინური სახელების ორთოგრაფიული ლექსიკონი" (1985 წ.).

მე-20 საუკუნის 80-იან წლებში იგეგმებოდა „მცირე ქართული საბჭოთა ენციკლოპედიის" გამოცემა 3 ტომად. მომზადებული იყო გამოსაცემად ენციკლოპედია „თბილისი", „პოპულარული სამედიცინო ენციკლოპედია", „სასოფლო-სამეურნეო ენციკლოპედია" (3 ტომად); „მოკლე პოლიტიკური ლექსიკონი".
მთავარი რედაქტორი ირაკლი აბაშიძე.

1980-ანი წლების ბოლოს საბჭოთა კავშირის დაშლის შემდეგ შექმნილმა ეკონომიკურმა კრიზისმა საქართველოში წიგნის ბეჭდვის საქმე გაართულა, ამიტომაც დაგეგმილი ენციკლოპედიებიდან დღის სინათლე ვერც ერთმა ვერ იხილა. მხოლოდ 1997 წელს მოხერხდა ენციკლოპედია „საქართველოს" I ტომის გამოცემა (ტირაჟი უცნობია), ხოლო მეორე ტომი 2012 წელს დაიბეჭდა.

ლიტერატურა
----------

* ქართული საბჭოთა ენციკლოპედია, ტ. 10, თბ. 1986. — გვ. 483-483.
**ვაკის ღვთისმშობლის ეკლესია** — არქიტექტურული ძეგლი თეთრიწყაროს მუნიციპალიტეტის სოფელ ვაკეში. მდებარეობს სოფლის ჩრდილო-დასავლეთით. აღმოსავლეთი სარკმლის თავზე ამოკვეთილია ცხრასტრიქონიანი წარწერა, რომლის მიხედვითაც აგებულია 1341 წელს მეფე გიორგი V ბრწყინვალის მეფობის პერიოდში. 

ეკლესია დარბაზული ტიპისა. გეგმაში წარმოადგენს სწორკუთხედს (7,6X3,9 მ), აღმოსავლეთით ნალისებური ფორმის კონქით დამთავრებული ღრმა აფსიდით, რომელსაც ძირში დაბალი და ვიწრო საფეხური გასდევს. შესასვლელი მოთავსებულია სამხრეთ კედლის დასავლეთ მონაკვეთში. კარი შიგნიდან თაღოვანია, გარედან არქიტრავული. განათების წყაროს სამი ვიწრო თაღოვანი სარკმელი შეადგენს, რომლებიც განლაგებულია აღმოსავლეთის, სამხრეთისა და დასავლეთის კედლებზე. ეკლესია გადახურულია ცილინდრული კამარით. ეკლესიის გარეთა კედლები შემოსილია თლილი კვადრატებით. ფასადები მარტივია. ერთასფეხურიან ცოკოლზე მდგომი ბრტყელი კედლები პროფილის მქონე უჩუქურთმო კარნიზით მთავრდება. სამი სარკმლიდან მხოლოდ აღმოსავლეთისაა მორთული ორიგინალური წნული მოჩარჩოებით. ქვის კანკელისაგან ეკლესიის ინტერიერში მხოლოდ ფრაგმენტებიღაა დარჩენილი, იგი ეკლესიის აგების თანადროული უნდა იყოს.

ინტერიერი შელესილი და მოხატული იყო.

ლიტერატურა
----------

* *ზაქარაია პ.*, ენციკლოპედია „საქართველო", ტ. 3, თბ. 2014. — გვ. 139.

რესურსები ინტერნეტში
--------------------

* კულტურული მემკვიდრეობის პორტალი, № 7213
შეკიდული გზის მატარებელი ვუპერტალში
შეკიდული გზის სქემა
**ვუპერტალის შეკიდული გზა** (გერმ. Wuppertaler Schwebebahn) — საზოგადოებრივი ტრანსპორტის ერთ-ერთი სახეობა ქალაქ ვუპერტალში, რომელიც წარმოადგენს მონორელსიან, ორლიანდაგიან, შეკიდულ სისტემას ესტაკადებზე. გააჩნია 20 სადგური. საერთო სიგრძეა - 13,3 კმ..აქედან 10 კმ. გადის მდ. ვუპერზე, 12 მ. სიმაღლეზე. დანარჩენი 3,3 კმ. კი - ქალაქის ქუჩებზე, 8 მ. სიმაღლეზე. მატარებლების მაქსიმალური სიჩქარე - 60 კმ/სთ-ია. გზა აშენდა 1900 წელს და ექსპლუატაცია გაეწია 1901 წელს. გზის ოფიციალური სახელია - გერმ. Einschienige Hängebahn System Eugen Langen (ოიგენ ლანგენის მონორელსური შეკიდული გზის სისტემა).

ინციდენტები და ავარიები
-----------------------

**ინციდენტი სპილოსთან**

ყველაზე უჩვეულო შემთხვევა გზის არსებობის ისტორიაში მოხდა 1950 წლის 21 ივლისს. ამ დღით ცირკის დირექტორმა ალტჰოფმა, რეკლამირების მიზნით, გადაწყვიტა მონორელსით გაესეირნებინა სპილო **ტუფი**. სადგურ **Alter Markt**-ზე სპილო აიყვანეს ვაგონში. როგორც ჩანს, მგზავრობის იდეა სპილოს არ ხიბლავდა. გამგზავრებიდან ცოტა ხანში, სპილომ კედელი გაანგრია და ვაგონიდან გადავარდა. თუმცა იმ დროს, მატარებელი მდინარეზე გადიოდა. ტუფი 5 მ. სიმაღლიდან ჩავარდა მდინარეში და სერიოზულად არ დაშავებულა. ინციდენტის შედეგად, პანიკაში ჩავარდნისგან, რამდენიმე მგზავრმაც მსუბუქი დაზიანებები მიიღო.

იხილეთ აგრეთვე
--------------

* მეტროპოლიტენების სია

რესურსები ინტერნეტში
--------------------

* ფოტოსურათები და სტატიები მომხდართან დაკავშირებით
* სურათები კომენტარებით
* ოფიციალური საიტი დაარქივებული 2021-07-29 საიტზე Wayback Machine. ინგგერმ.
* ფოტოსურათები, ისტორია, ტექნიკური მონაცამები დაარქივებული 2009-02-18 საიტზე Wayback Machine.  ინგგერმ.
* გზა საიტზე urbanrail.net დაარქივებული 2008-03-12 საიტზე Wayback Machine.  ინგ.
ილუსტრაცია ლიერნუს გამოგონების საპატენტო განაცხადიდან, 1887 წ.
**ვაკუუმური კანალიზაცის სისტემა** — კანალიზაციის ტრანსპორტირების მეთოდი მისი წყაროდან გამწმენდ დანადგარამდე. იყენებს ატმოსფერულ წნევასა და ვაკუუმს შორის არსებულ განსხვავებას, რაც მილსადენ ქსელსა და შემკრები ჭურჭლის ვაკუუმურ სადგურშია შენარჩუნებული. დიფერენციალური წნევა ცენტრალურ ვაკუუმურ სადგურს საშუალებას აძლევს შეაგროვოს რამდენიმე ათასი ცალკეული სახლის კანალიზაციის წყალი; რაოდენობა დამოკიდებულია რელიეფსა და ადგილობრივ სიტუაციაზე. ვაკუუმურ სანიტარულ კანალიზაციას დიდი უპირატესობა აქვს და უფრო ეკონომიურია ბრტყელ, ქვიშიან ნიადაგზე, რომელშიც მაღალია მიწისქვეშა წყლების შემცველობა.

ვაკუუმური კანალიზაცია პირველად 1882 წელს, ევროპაში გამოიგონეს. 1887 წელს, ნეგატიური ენერგიის (ე. წ. ვაკუუმური კანალიზაცია) პირველი სადრენაჟო სისტემა ნიდერლანდელმა ინჟინერმა შარლ ლიერნუმ დააპატენტა.[1] ვაკუუმური კანალიზაცის სისტემის ტექნიკური დანერგვა პირველად შვედეთში მოხდა, 1959 წელს. დღეისათვის, ამ სისტემას აქტიურად იყენებენ მატარებლებსა და თვითმფრინავებში.

სისტემის მთავარი კომპონენტებია შემკრები კამერები, ვაკუუმური სარქველები, მილები, ცენტრალური ვაკუუმური სადგური და მონიტორინგისა და კონტროლის კომპონენტები.

რესურსები ინტერნეტში
--------------------

* 1892 Patent: Pneumatic Sewerage system sewerhistory.org
* How Vacuum Sewerage Systems Work

სქოლიო
------

1. ↑  1892 Patent: Pneumatic Sewerage system sewerhistory.org
**ფლორენციის უნივერსიტეტი** — იტალიის ერთ-ერთი უდიდესი და უძველესი უნივერსიტეტი. შედგება 12 ფაკულტეტისაგან და მოიცავს 60 000-ზე მეტ სტუდენტს. გააჩნია თავისი ფაკულტეტ-ფილიალები ქალაქებში: პრატო, ემპოლი, პისტოია, სესტო ფიორენტინო, სან კაშიანო ინ ვალ დი პეზა (პეზას დაბლობის წმინდა კაშიანო), ვინჩი, ფილინე ვალდარნო, სან ჯოვანნი ვალდარნო (ვალდარნოს წმინდა იოანე).

1321 წელს ფლორენციის რესპუბლიკის მიერ გარდაქმნილ იქნა, როგორც Studium Generale, ხოლო 1349 წელს დამტკიცდა რომის პაპის მიერ. მის მიერვე გადაწყდა, რომ იტალიის პირველი საღვთისმეტყველებო ფაკულტეტი სწორედ ფლორენციაში დაარსდებოდა. თავის დროზე ჯოვანი ბოკაჩო აქ კითხულობდა ლექციებს დანტეს "ღვთაებრივ კომედიაზე". სტუდიუმი 1364 წელს ხდება საიმპერიო უნივერსიტეტი. 1387 წელს ევროპაში პირველი ბერძნული ენის კათედრა სწორედ აქ დაარსდა. თუმცა 1461 წელს, როდესაც ლორენცო ბრწყინვალემ ფლორენციაში ძალაუფლება ხელთ იგდო, გადატანილ იქნა პიზაში. შარლ VIII-ის დროს იგი ისევ იქნა გადატანილი ფლორენციაში 1497-1515 წლებში, მაგრამ მედიჩების დინასტიის რესპუბლიკის დედაქალაქში რესტავრაციის შემდეგ მოხდა მისი ისევ პიზაში დაბრუნება. უნივერსიტეტის ამ ხშირმა ადგილცვლილებამ არათუ შელახა მისი პრესტიჟი, არამედ კოზიმო I მედიჩის დროს ხდება მისი კათედრების რაოდენობის ზრდა, მედიცინის ფაკულტეტზე სწავლებისა და პრაქტიკის სრულყოფა, სამეცნიერო და ლიტერატურული მოღვაწეობის ზრდა კრუსკასა და ჩიმენტოს აკადემიათა მიერ. ეს მდგომარეობა უცვლელი რჩება იტალიის გაერთიანებამდე. 1859 ტოსკანის დიდი მთავრის განდევნის შემდეგ, უნივერსიტეტის ყველა დაწესებულება გაერთიანებულ იქნება პრაქტიკულ და სრულყოფის მეცნიერებათა ინსტიტუტად, რომელიც ერთი წლის შემდეგ, 1860 წელს აღიარებულ იქნა იტალიის გაერთიანებული სამეფოს სახელმწიფო უნივერსიტეტად. თანამედროვე ტიტულატურა კი უნივერსიტეტმა 1924 წელს მიიღო.

არცთუ დიდი ხნის წინ სასწავლებლის ყველა დაწესებულება ქალაქის ცენტრში მდებარეობდა. დღეს კი იქ მხოლოდ ჰუმანიტარული ფაკულტეტებია დარჩენილი. უნივერსიტეტს გააჩნია მდიდარი საბუნებისმეტყველო ისტორიის მუზეუმი. 1999 წელს აღიარებულ იქნა ევროკავშირის მიერ, 2001 წელს კი იტალიის განათლების სამინისტროს მიერ-საკომუნიკაციო და მედიის ინტეგრაციის სფეროში.

ფლორენციის უნივერსიტეტის ცნობილი კურსდამთავრებულები
---------------------------------------------------

* ჯოვანი სარტორი (1924-) - პოლიტოლოგი, პოლიტიკურ მეცნიერებათა დოცენტი
* სტელა სანდრო პერტინი (1886-1990) - იტალის მეშვიდე პრეზიდენტი
* პიერო კალამანდრეი (1889-1956) - იურისტი, სამოქალაქო პროცესის სამართლის დოცენტი.
* ფრანკო კარდინი - ისტორიკოსი, შუა საუკუნეების სპეციალისტი

მონაცემები (2004-2005 წ.წ.)
---------------------------

* ფაკულტეტი - 12
* განყოფილება (დეპარტამენტი) - 70
* ბაკალავრიატის კურსები - 122
* მაგისტრატურის კურსები - 111
* დოცენტები -2 288
* ბინა სტუდენტებისათვის - 960
* სტიპენდიები - 5 200
* სტუდენტები - 60 436

რესურსები ინტერნეტში
--------------------

* ფლორენციის უნივერსიტეტი

სქოლიო
------

1. ↑
2. ↑
3. ↑
4. ↑
**ვულუორზ ბილდინგი** (Woolworth Building) ანუ **ვულუორზის შენობა**, 60 სართულით ერთ-ერთი უძველესი და ყველაზე განთქმული ცათამბჯენია ნიუ-იორკ სიტიში. აშენებიდან 90 წელზე მეტი ხნის შემდეგ ის კვლავაც აშშ-ის 50 ყველაზე მაღალ შენობათა სიაში რჩება, ისევე როგორც 20 ყველაზე მაღალ შენობათა რიგში ქალაქ ნიუ-იორკში.

შენობა ნეო-გოტიკურ სტილშია აგებული არქიტექტორ კას გილბერტის მიერ, 1910 წელს ფრენკ ვულუორზის დაკვეთით, რომელსაც სურდა ბროდვეიზე ახალი შტაბ-ბინის აშენება. შენობა მდებარეობს პარკ პლეისსა და ბარკლეი სტრიტს შორის ქვემო მანჰეტენზე ქალაქის მერიის პირდაპირ. გაიხსნა 1913 წლის 24 აპრილს. თავდაპირველი ჩანაფიქრით შენობა 190.5 მ სიმაღლის უნდა ყოფილიყო, თუმცა საბოლოოდ 241 მ. გახდა; მისი მშენებლობა 13,5 მილიონი დოლარი დაჯდა, რომელიც ვულუორზმა ნაღდი ფულით გადაიხადა.

მისი ბრწყინვალებისა და ევროპულ გოთურ ტაძრებთან მსგავსების გამო გახსნისას მას მყისვე "კომერციის საკათედრო ტაძარი" შეარქვეს, და ის მსოფლიოს უმაღლესი შენობა იყო 1930 წელს კრაისლერ ბილდინგის აშენებამდე. 58-ე სართულზე მდებარე სათვალთვალო ვერანდა ტურისტების გამორჩეული ადგილი იყო 1945 წლამდე.

შენობის მასიური ლითონის კარკასის პროექტი ეკუთვნის ინჟინერ გუნვალდ აუსს. სწრაფმავალი ლიფტები იმდროისთვის ტექნიკის ბოლო გამოძახილი იყო. პირველ მდგმურთა შორის იყვნენ ირვინგ ტრასტ ბანკი და კოლამბია რეკორდსი; ამ უკანასკნელს მისი მთავარი ნიუ-იორკის ჩამწერის სტუდია სწორედ ამ შენობაში ჰქონდა.

შენობა ვულუორზ კომპანიის მფლობელობაში იყო 85 წლის განმავლობაში, 1998 წლამდე, რის შემდეგაც იგი შეისყიდა ვიტკოფ გრუპმა $155 მილიონად.

ნიუ-იორკში 2001 წლის 11 სექტემბერს სულ რამდენიმე ბლოკში განხორციელებული ტერაქტების გამო გაზრდილი დაცვითი ღონისძიებების გატარების შემდეგ შენობის მთავარი ვესტიბიული დამთვალიერებელთათვის მიუწვდომელი გახდა.

ფოტოგალერეა
-----------

|  |  |  |
| --- | --- | --- |
| ვულუორზ ბილდინგი | ღრუბლებს შორის | დეტალი |

იხილეთ აგრეთვე
--------------

* ნიუ-იორკის ცათამბჯენები

რესურსები ინტერნეტში
--------------------

* ნიუ-იორკის არქიტექტურა - ვულუორზის შენობა
**ტაკამაკა** (ფრანგ. Takamaka) — სეიშელის კუნძულების ერთ-ერთი რაიონი, მდებარეობს კუნძულ მაეს სამხრეთში.

მოსახლეობის ეკონომიკური აქტივობა გამოიხატება ადგილობრივ ტრადიციულ სოფლის მეურნეობაში და თევზჭერაში. არსებობს ტურიზმთან დაკავშირებული ზოგიერთი ინფრასტრუქტურა, რომელიც მოიცავს 4 მინი ოტელს.

მოსახლეობის უმრავლესობა დაკავებულია მომსახურების სფეროთი და ვაჭრობით (სახელმწიფო სამსახური, კერძო კომერცია (ტურიზმის ჩათვლით).

როგორც ყველა ოლქში, ტაკამაკაშიც ფუნქციონირებს სკოლა, სამედიცინო ცენტრი, პოლიციის უბანი და ოლქის ადმინისტრაცია, რომლებიც ადგილობრივი კათოლიკური ეკლესიის ირგვლივ ან სიახლოვეს არიან განლაგებულნი.

ოლქიდან ერთ საათში ავტობულით შესაძლებელია 25 კმ-ით დაშორებულ დედაქალაქ ვიქტორიაში ჩასვლა. რეგულარული საავტობუსო მარშრუტი მუშაობს ყოველდღე დაახლოებით 05.30 საათიდან 20.00 საათამდე.

სქოლიო
------

1. ↑  City Population - სეიშელის კუნძულების მოსახლეობის დინამიკა
2. ↑  Geohive - 2010 წლის მოსახლეობის აღწერა

|  |  |  |  |  |
| --- | --- | --- | --- | --- |
| 

| ხ • გ • რ
სეიშელის კუნძულების ოლქები |
| --- |
|  |
| 
* ანს-ბუალო
* ანს-ეტუალი
* ანს-ო-პენი
* ანს-რუაიალი
* ბე-ლაზარი
* ბე-სენტ-ანი
* ბელ-ერი
* ბელ-ომბრი
* ბო-ვალონი
* გლასი
* გრანდ-ანსი
* გრანდ-ანსი
* კასკადი
* ლა-დიგი და შიდა კუნძულები
* ლა-რივიერ-ანგლეზი
* ლე-მამელი
* მონ-ბაქსტონი
* მონ-ფლორი
* ო-კაპი
* პლეზანსი
* პორტ-გლოდი
* პუანტ-ლა-რუ
* როშ-კაიმანი
* სენ-ლუი
* ტაკამაკა
 |  |

 |
**სტეფან აკიმოვის სახლი** (რუს. Дом Степана Акимова) — ძველი ორსართულიანი სახლი დონის როტოვში, როსტოვის ოლქი, რუსეთის ფედერაცია. სახლი აგებულია XIX საუკუნის ბოლო - XX საუკუნის დასაწყისში. განეკუთვნება რუსეთის ფედერაციის რეგიონალური მნიშვნელობის კულტურული მემკვიდრეობის ძეგლების სიას. სახლის ფასადზე არის მემორიალური დაფა, რომელიც გვაძლევს ინფორმაციას სახლის მფლობელის - სტეფანე აკიმოვის შესახებ.

მისამართი: დონის როსტოვი, ულიანოსვკსის ქუჩა № 14.

ისტორია
-------

სტეფან აკიმოვი წარმოშობით იყო მეშჩანთა ოჯახიდან, იგი დაიბადა 1854 წელს. მისი ნათესავები ფლობდნენ უძრავ ქონებას, რომელიც მდებარეობდა კანკრინის ქუჩისა და ეკლესიის შესახვევის კუთხეში. უძრავი ქონება იყოფოდა ორ ნაწილად: კანონის თანახმად ერთი ნაწილის მფლობელები იყვნენ ლუბა, ეკატერინა და ივანე აკიმოვები, ხოლო მეორე ნაწილი ეკუთვნოდა სტეფანე აკიმოვს, რომელსაც უკვე ჰყავდა მეუღლე მარია და შვილი ანა. სახლს მოჰქონდა 80 რუბლი წლიური შემოსავალი. 1899 წელს სტეფანე აკიმოვმა გადაწყვიტა აეშენებინა ორსართულიანი სახლი სარდაფით. ახალ სახლს მოჰქონდა წლიური შემოსავალი 390 რუბლის ფარგლებში. 1911 წელს სახლი გახდა აკიმოვის გოგოს ანა აკიმოვას კუთვნილება. 1920 წელს სახლი ნაწილობრივ დაინგრა საარტილერიო ცეცხლის გამო. ამის გამო სახლი მიატოვეს და შემდეგ დაინგრა. 1922 წლის მარტში ვორონეჟის გუბერნიის მცხოვრებმა ნიკოლაი კოროლკოვმა იყიდა უძრავი ქონება, რომელიც ამ დროისათვის ფასობდა 300 მლნ რუბლი. სახლის ბოლომდე აღდგენა მან ვერ შეძლო. სახლის მუნიციპალიზაციის შემდეგ ყოფილი მფლობელი ცდილობდა დაებრუნებინა თავისი კუთვნილება, მაგრამ არ არსებობს ფაქტი, რომელიც დაადასტურებდა მიაღწია თუ არა მან თავის მიზანს.

ამჟამად სახლი საჭიროებს სარემონტო სამუშაოებს.

აღწერა
------

სახლს ამშვენებს მონოგრამა „СА", რომელიც იყო სახლის მფლობელის ინიციალები. მის ქვეშ განთავსებული იყო აფროდიტეს პატარა გამოსახულება. ფასადებზე ხშირად იყო გამოსახული ზღვის ნიჟარები. განეკუთვნება რევოლუციამდელი არქიტექტურის ძეგლების სიას.

სქოლიო
------

1. ↑  Перечень объектов культурного наследия регионального значения г. Ростова-на-Дону
2. 1 2  Дом с Афродитами и легендой о Парамоновых.  დაარქივებულია ორიგინალიდან — 2017-02-28. ციტირების თარიღი: 2017-03-12.
3. 1 2  Старинные здания Ростова-на-Дону нуждаются в реставрации.  დაარქივებულია ორიგინალიდან — 2017-03-18. ციტირების თარიღი: 2017-03-12.
**ულვაშა გოჭალა** (ლათ. Barbatula) — მტკნარი წყლის თევზების გვარი. მათი სხეულის სიგრძე 10–22 სმ-ია, ტანი დაბალი, თითისტარასებრი და ლორწოთი დაფარულია. შეფერილობა ნარინჯისფერი, ოქროსფერი ან მოყვითალოა, აყრია მუქი ლაქები (განსაკუთრებით ფარფლებზე). პირი პატარაა, ქვემოთ განლაგებული, 6 ცალი ულვაშით. საცურავი ბუშტი მთლიანად ძვლოვან კაფსულაშია მოთავსებული. ფსკერის თევზებია; იკვებებიან უხერხემლოებით, მწერების მატლებით, მცენარეული საკვებით. ზამთარში იფლობიან შლამში, იტანენ წყალსატევების დროებით ამოშრობებს; მგრძნობიარეები არიან ამინდის ცვალებადობისადმი. ცნობილია 20-მდე სახეობა. ძირითადად ბინადრობენ ინდოეთის, ჩინეთის, მონღოლეთისა და ტიბეტის მდინარეების ზემო და შუა წელზე. საქართველოში გვხვდება ქვესახეობა კავკასიური გოჭალა (Barbatula barbatula caucasicus). სამეურნეო მნიშვნელობა არ აქვთ.

სქოლიო
------

1. 1 2 3  *Решетников Ю. А.* Барбатулы // Большая российская энциклопедия. т. 3. — М. 2005. — стр. 37.
2. ↑  Species of *Barbatula*. *FishBase*. ციტირების თარიღი: 1 სექტემბერი, 2021
3. ↑  *ნინუა ნ.*, *ჯაფოშვილი ბ.*, *ბოჭორიშვილი ვ.*, საქართველოს თევზები, თბ.: ემ-პი-ჯი, 2014. — გვ. 74–75, ISBN 978-9-94193-023-2.
ულრიხ ცვინგლი
**ულრიხ (ჰულდრაიხ) ცვინგლი** (Huldrych/Ulrich Zwingli; დ. 1 იანვარი, 1484, ვილდჰაუზი, ტოგენბურგის საგრაფო — გ. 11 ოქტომბერი , 1531, კაპელი) — შვეიცარიის საეკლესიო რეფორმატორი და პოლიტიკური მოღვაწე, პროტესტანტიზმის ერთ-ერთი მიმართულების ― ცვინგლიანობის ფუძემდებელი. თავისი დროის ერთ-ერთი უაღრესად განათლებული ჰუმანისტი.

ბიოგრაფია
---------

1506 მიიღო მღვდლის თანამდებობა გლარუსში; მონაწილეობდა იტალიურ ომებში როგორც ლეგიონის მოძღვარი. 1519 წლის იანვარს ცვინგლი დანიშნეს კათედრალური ტაძრის მოძღვრად ციურიხში, აქვე დაუკავშირდა იგი პატრიციატისა და თავადაზნაურობის წინააღმდეგ მიმართულ ბრძოლას, რომელსაც აწარმოებდა ბიურგერობის პროგრესული ფენა ამქრებსა და გლეხობასთან ერთად. აქვე შეიმუშავა მან საეკლესიო და პოლიტიკური წყობილების გარდაქმნის პროგრამა, რომელიც გადმოცემულია მის „67 თეზისში" (1522). ცვინგლმა აშკარად გაწყვიტა კავშირი რომის პაპთან. 1523 გაიმარჯვა კათოლიკეებთან გამართულ დიპუტში. საეკლესიო და პოლიტიკური წყობილების რეფორმას ციურიხში ცვინგლი შეუდგა 1523-იდან. დახურეს მონასტრები, ეკლესიებს მოაცილეს „წმინდათა" ნაწილები და ხატები, ჩამორთმეული სამონასტრო ქონება კი მოხმარდა საქველმოქმედო და განათლების საქმეებს, რომელიც დაექვემდებარა საერო ხელისუფლებას ― დიდ საბჭოს, სადაც ამქრები ბატონობდნენ. საერო ხელისუფლებას დაემორჩილა ეკლესიაც, ქალაქიდან განდევნეს ანაბაპტისტები. ცვინგლი დაუპირისპირდა კათოლიკური ტყის კანტონებს და მათთან სამხედრო შეტაკებისას (კაპელთან ბრძოლაში) ციურიხის ჯარი დამარცხდა, ცვინგლი ამ ბრძოლაში დაიღუპა.

ლიტერატურა
----------

* *კუტალია გ.*, ქართული საბჭოთა ენციკლოპედია, ტ. 11, თბ. 1987. — გვ. 208.
**ტრენიოვის სახლი** (რუს. Дом Тренёва) — ძველი სართულნახევრიანი სახლი კონსტანტინოვსკში, როსტოვის ოლქი, რუსეთის ფედერაცია. სახლი აგებულია 1895 წელს. ამ სახლში 1914 წლიდან 1916 წლამდე ცხოვრობდა და მუშაობდა საბჭოთა პროზაიკოსი და დრამატურგი, სტალინური პრემიის ლაურეატი კონსტანტინ ტრენიოვი. როსტოვის საოლქო კომიტეტის 2002 წლის 31 დეკემბრის № 124 გადაწვეტილების თანახმად მიენიჭა რუსეთის ფედერაციის რეგიონალური მნიშვნელობის კულტურული მემკვიდრეობის ძეგლის სტატუსი. 

მისამართი: კონსტანტინოვსკი, ტრენიოვის შესახვევი № 9.

ისტორია
-------

ქალაქ კონსტანტინოვსკში ტრენიოვის შესახვევის ნომერ 9-ში მდებარე სახლი აგურითაა ნაგები. ამ სახლში 1914-1916 წლებში ცხოვრობდა საბჭოთა პროზაიკოსი და დრამატურგი, პირველი ხარისხის სტალინური პრემიის ლაურეატი კონსტანტინე ტრენიოვი. 

კონსტანტინე ტრენიოვი დაიბადა ხარკოვის გუბერნიის ხუტორ რომაშოვოში (ამჟამად ხარკოვის ოლქის სოფ. ბაკშეევკა). ტრენიოვი იყო არქეოლოგი, აგრონომი, ისტორიკოსი და მწერალი. იგი მუშაობდა ნოვოჩერკასკის რამდენიმე გაზეთის რედაქციაში. მივლინებით მუშაობდა კონსტანტინოვსკში. აქ მან გაიცნო ნიკოლსკის ეკლესიის წინამძღვრის ქალიშვილი ლარისა სოკოლსკი. 

დაქორწინდა მასზე და 1914-1916 წლებში ცხოვრობდა კონსტანტინოვსკში იოანე ნიკოლსკის სახლში. ამ პერიოდში კონსტანტინე ასწავლიდა საეკლესიო-სამრევლო სკოლაში. აქ ამ სახლში მან მრავალი მოთხრობა დაწერა. მან თავისი პირველი კრებული და შემდეგ მრავალი წიგნი აჩუქა ბიბლიოთეკას, მაგრამ მეორე მსოფლიო ომის დროს ბიბლიოთეკას ბომბი დაეცა და ყველა წიგნი დაიწვა.

აღწერა
------

ნიკოლაევის ეკლესიის წინამძღვრის იოანე სოკოლსკის ორსართულიანი აგურის სახლი ააგეს 1895 წელს და როსტოვის ოლქის 2002 წლის 31 დეკემბრის № 124 ბრძანების თანახმად შეიტანეს ისტორიის ძეგლების სიაში. ტრენიოვის 100 წლის იუბილესთან დაკავშირებით რაიონული აღმასკომის 1977 წლის 23 ოქტომბრის გადაწყვეტილებით სახლის კედელზე დაკიდეს მემორიალური დაფა. დაფა დამზადებულია შავი მარმარილოსაგან, რომელზეც არის წარწერა: 

|  |  |
| --- | --- |
|  | „ამ სახლში 1914 დან 1916 წლამდე ცხოვრობდა და მუშაობდა გამოჩენილი მწერალი და დრამატურგი კ. ა. ტრენიოვი." |
|  |  |

რესურსები ინტერნეტში
--------------------

* Дом Тренёва დაარქივებული 2018-11-26 საიტზე Wayback Machine.
* БИБЛИОТЕКА В ИСТОРИИ ГОРОДА დაარქივებული 2018-01-01 საიტზე Wayback Machine.
* Иванова Л. А. Тренёвы и Тренёвка // *Донской временник. Год 2006-й*: краеведческий альманах / Донская государственная публичная библиотека. Ростов-на-Дону, 2005.
**ევროპის XVI გუნდური ჩემპიონატი ჭადრაკში ვაჟთა შორის** ჩატარდა 2007 წლის 28 ოქტომბრიდან 7 ნოემბერის ჩათვლით, ირაკლისში (საბერძნეთი).

რუსები ამჯერად ცხრილს თავიდანვე სათავეში ჩაუდგნენ და ბოლომდე არ დაუთმიათ ლიდერობა. კარგად ითამაშეს სომხებმა და აზერბაიჯანელებმა, რომლებმაც უკან მოიტოვეს პოლონელები, უკრაინელები, ებრაელები და სამეულში დაიმკვიდრეს ადგილი.

ქართველები არათანაბრად გამოვიდნენ და შედეგიც სათანადო მიიღეს. ლევან ფანცულაიამ მოიპოვა ბრინჯაოს მედალი მესამე დაფაზე.

**ტექნიკური შედეგები**

* 1.დროშა: რუსეთირუსეთი - 17 ქულა
* 2.დროშა: სომხეთისომხეთი - 14 ქულა
* 3.დროშა: აზერბაიჯანიაზერბაიჯანი - 13 ქულა
* 4.დროშა: პოლონეთიპოლონეთი - 12 ქულა
* 5.დროშა: უკრაინაუკრაინა - 12 ქულა
* 6.ისრაელის დროშაისრაელი - 12 ქულა
* 7.დროშა: ბულგარეთიბულგარეთი - 11ქულა
* 8.სლოვენიის დროშასლოვენია - 11 ქულა
* 9.დროშა: საფრანგეთისაფრანგეთი - 11 ქულა
* 10.დროშა: უნგრეთიუნგრეთი - 11 ქულა

* 11 ქულა

11.დროშა: ესპანეთიესპანეთი, 12.დროშა: დანიადანია,

* 10 ქულა

13.დროშა: საქართველოსაქართველო, 14.საბერძნეთის დროშასაბერძნეთი, 15.დროშა: ჩეხეთიჩეხეთი, 16.დროშა: ინგლისიინგლისი, 17.დროშა: ჩრდილოეთი მაკედონიაჩრდილოეთი მაკედონია,

* 9 ქულა

18.ლიეტუვის დროშალიეტუვა, 19.დროშა: ნიდერლანდებინიდერლანდები, 20.ისლანდიის დროშაისლანდია, 21.დროშა: სერბეთისერბეთი,

* 8 ქულა

22.დროშა: ნორვეგიანორვეგია, 23.დროშა: გერმანიაგერმანია, 24.მონტენეგროს დროშამონტენეგრო, 25.დროშა: შვეიცარიაშვეიცარია, 26.ხორვატიის დროშახორვატია, 27.დროშა: შვედეთიშვედეთი, 28.დროშა: ესტონეთიესტონეთი, 29.იტალიის დროშაიტალია,
7\* ქულა
30.დროშა: ავსტრიაავსტრია, 31.დროშა: ფინეთიფინეთი, 32.დროშა: შოტლანდიაშოტლანდია,

* 6 ქულა

33.დროშა: რუმინეთირუმინეთი, 34.დროშა: თურქეთითურქეთი, 35.დროშა: ბელგიაბელგია, 36.ლუქსემბურგის დროშალუქსემბურგი,

* 5 ქულა

37.დროშა: უელსიუელსი,

* 4 ქულა

38.დროშა: კვიპროსიკვიპროსი,

* 1 ქულა

39.მონაკოს დროშამონაკო,

* დროშა: ბოსნია და ჰერცეგოვინაბოსნია და ჰერცეგოვინა - გამოეთიშა ასპარეზობას პირველი ტურის შემდეგ.

**ჩემპიონის შემადგენლობა**
დროშა: რუსეთირუსეთი
პიოტრ სვიდლერი 6 (+5=2-0), ალექსანდრე მოროზევიჩი 6 (+5=2-1), ალექსანდრე გრიშუკი 2,5 (+0=5-1) ევგენი ალექსეევი 5 (+3=4-0), დმიტრი იაკოვენკო 5,5 (+3=5-0).

**საუკეთესო პერფორმანსი**
პიოტრ სვიდლერი დროშა: რუსეთირუსეთი - 2989

**დაფებზე საუკეთესონი**

| დაფა | მოჭადრაკე | ქვეყანა | ქ | პ | % |
| --- | --- | --- | --- | --- | --- |
| 1 | პიოტრ სვიდლერი | დროშა: რუსეთი რუსეთი | 6 | 7 | 85,7 |
| 2 | ალექსანდრე მოროზევიჩი | დროშა: რუსეთი რუსეთი | 6 | 8 | 75,0 |
| 3 | მიხეილ როიზი | ისრაელის დროშა ისრაელი | 5,5 | 7 | 78,6 |
| 4 | რიჰო ლიივა | დროშა: ესტონეთი ესტონეთი | 6,5 | 9 | 72,2 |
| სათ | დმიტრი იაკოვენკო | დროშა: რუსეთი რუსეთი | 5,5 | 8 | 68,8 |
**ფერნანდუ მეირელისი** (პორტ. Fernando Meirelles დ. 9 ნოემბერი, 1955) — ბრაზილიელი კინორეჟისორი, სცენარისტი და პროდიუსერი. 2004 წელს ნომინირებული ოსკარზე, ხოლო 2005 წელს - ოქროს გლობუსზე.

ბიოგრაფია
---------

მეირელისის პირველი ფართოდ ცნობილი ფილმი იყო „ღმერთის ქალაქი". 1997 წელს მან წაიკითხა ამავე სახელწოდების ბრაზილიური წიგნი, რომლის ადაპტაციაც გადაწყვიტა. მან აგრეთვე გადაწყვიტა, რომ ფილმის მსახიობები რიო დე ჟანეიროს ღარიბი უბნების მოსახლეობა უნდა ყოფილიყო. ამ ფილმმა მას აღიარება მოუტანა. ფილმი წარგენილი იყო კანის კინოფესტივალისა და ოსკარის ჯილდოებზე. მეირელესს შესთავაზეს ჰოლივუდში მუშაობა. მისი პირველი ფილმი ჰოლივუდში იყო „ერთგული მებაღე", რომელმაც ასევე კრიტიკოსთა მოწონება დაიმსახურა. ფილმმა რამდენიმე ნომინაცია მიიღო. 2008 წელს მან კიდევ ერთი ეკრანიზაცია გადაიღო. ამჯერად ეს იყო ჟოზე სარამაგოს რომანი „სიბრმავე".

ფილმოგრაფია
-----------

* 2001 - ქალწულები *(Domésticas)*
* 2002 - ღმერთის ქალაქი *(Cidade de Deus)*
* 2005 - ერთგული მებაღე *(The Constant Gardener)*
* 2008 - სიბრმავე *(Blindness)*
* 2011 - 360 *(360)*

რესურსები ინტერნეტში
--------------------

ვიკისაწყობში არის გვერდი თემაზე:
***ფერნანდუ მეირელისი***

* 

* Fernando Meirelles — კინოფილმების ინტერნეტ-მონაცემთა ბაზა (ინგლისური)
* KCRW's The Treatment: Fernando Meirelles დაარქივებული 2008-09-26 საიტზე Wayback Machine.
* Cannes 2008 interview with Fernando Meirelles on "Blindness" at IFC.com დაარქივებული 2008-09-05 საიტზე Wayback Machine.

|  |  |  |  |
| --- | --- | --- | --- |
| 

| ხ • გ • რ
ფერნანდუ მეირელისის ფილმოგრაფია |
| --- |
|  |
| 
ქალწულები (*2001*)  •  ღმერთის ქალაქი (*2002*)  •  ერთგული მებაღე (*2005*)  •  სიბრმავე (*2008*)  •  360 (*2011*) |

 |
10 - 20 ოქტომბერი 2003 პლოვდივი ბულგარეთი.

დაბრუნდნენ რუსები და მოიგეს კიდეც ჩემპიონატი. პლოვდივში ქულათა ჩათვლის სისტემა შეიცვალა: მოგებაზე გუნდს 2, ხილი ფრეზე - 1 ქულა ეწერებოდა. რუსებმა 8 მატჩი მოიგეს და მხოლოდ ერთი (ბოლო ტურში) დაამთვრეს ფრედ. მეორეზე თვიდანვე მყარად დაჯდა ისრაელის ნაკრები. აი მესამეზე კი დიდი ბრძოლა გაჩაღდა რამდენიმე გუნდს შორის. საბოლოოდ ამ ბრძოლაში გამარჯვებული საქართველოს გუნდი გამოვიდა. გარდა დიდი ბრინჯაოს მედლებისა გიორგი ყაჭეიშვილმა მოიგო მცირე ოქროს მედალი მეოთხე დაფაზე გამარჯვებისათვის. მანვე და გაგუნაშვილმა მოიგეს მცირე ბრინჯაოს მედლებიც: პირველმა საუკეთესო პერფორმანსისათვის, ხოლო მეორემ სათადარიგოთა შორის.

**ტექნიკური შედეგები**

* 1.დროშა: რუსეთირუსეთი - 17 ქულა
* 2.ისრაელის დროშაისრაელი - 15 ქულა
* 3.საქართველოს დროშასაქართველო - 13 ქულა
* 4.სლოვენიის დროშასლოვენია - 13 ქულა
* 5.დროშა: უკრაინაუკრაინა - 12 ქულა
* 6.დროშა: ჩეხეთიჩეხეთი - 12 ქულა
* 7.დროშა: ესპანეთიესპანეთი - 12 ქულა
* 8.დროშა: ბელარუსიბელარუსი - 11 ქულა
* 9.დროშა: პოლონეთიპოლონეთი - 11 ქულა
* 10.დროშა: საფრანგეთისაფრანგეთი - 11 ქულა
* 11 ქულა

11.დროშა: გერმანიაგერმანია,

* 10 ქულა

12.დროშა: მაკედონიამაკედონია, 13.დროშა: ნიდერლანდებინიდერლანდები,

* 9 ქულა

14.დროშა: შვედეთიშვედეთი, 15.დროშა: ბოსნია და ჰერცეგოვინაბოსნია და ჰერცეგოვინა, 16.დროშა: აზერბაიჯანიაზერბაიჯანი, 17.დროშა: ინგლისიინგლისი, 18.საბერძნეთის დროშასაბერძნეთი, 19.დროშა: ბულგარეთიბულგარეთი, 20.დროშა: უნგრეთიუნგრეთი, 21.დროშა: ფინეთიფინეთი, 22.სერბეთის და ჩერნოგორიის დროშასერბია და მონტენეგრო, 23.იტალიის დროშაიტალია, 24.დროშა: შვეიცარიაშვეიცარია,

* 8 ქულა

25.დროშა: ბელგიაბელგია, 26.ისლანდიის დროშაისლანდია,

* 7 ქულა

27.ხორვატიის დროშახორვატია, დროშა: ბულგარეთიბულგარეთი-2, 28.ლუქსემბურგის დროშალუქსემბურგი, 29.დროშა: შოტლანდიაშოტლანდია, 30.დროშა: ესტონეთიესტონეთი,
31.დროშა: ირლანდიის რესპუბლიკაირლანდია, 32.ლიეტუვის დროშალიეტუვა, 33.დროშა: თურქეთითურქეთი,

* 6 ქულა

34.დროშა: ავსტრიაავსტრია,

* 5 ქულა

35.დროშა: კვიპროსიკვიპროსი,

* 2 ქულა

36.დროშა: უელსიუელსი.

**ჩემპიონის შემადგენლობა**
დროშა: რუსეთირუსეთი
პიოტრ სვიდლერი 5 (+2=6-0), ევგენი ბარეევი 4 (+2=4-1), ალექსანდრე გრიშუკი 4,5 (+3=3-1), ალექსანდრე მოროზევიჩი 5 (+3=4-0), ალექსანდრე ხალიფმანი 4 (+1=6-0).

**საუკეთესო პერფორმანსი**
ემილ სუტოვსკი ისრაელის დროშაისრაელი - 2765

**დაფებზე საუკეთესონი**

| დაფა | მოჭადრაკე | ქვეყანა | ქ | პ | % |
| --- | --- | --- | --- | --- | --- |
| 1 | ალბერტო დავიდი | ლუქსემბურგის დროშა ლუქსემბურგი | 6 | 8 | 75,0 |
| 2 | ფრანსისკო ვალეხო-პონსი | დროშა: ესპანეთი ესპანეთი | 6 | 9 | 66,7 |
| 3 | ვლასტიმილ ბაბულა | დროშა: ჩეხეთი ჩეხეთი | 6 | 8 | 75,0 |
| 4 | გიორგი ყაჭეიშვილი | საქართველოს დროშა საქართველო | 6,5 | 8 | 81,3 |
| სათ | ჟნ-მარკ დეგრივე | დროშა: საფრანგეთი საფრანგეთი | 5,5 | 7 | 78,6 |
|  |  |  |
| --- | --- | --- |
|  **სტეფან მაზროცისი** |
| საერთო ინფორმაცია |
| **დაბ. თარიღი:** | 18 აპრილი 1967 |
| **დაბ. ადგილი:** | ნიდერლანდები |
| **მოქალაქეობა:** | ნიდერლანდების დროშა ნიდერლანდები |
| **პროფესიონალური კარიერა:** | 1991— |
| **უმაღლესი რეიტინგი:** | № 65 |
| **საპრიზო თანხა:** | GB£ 116 085 |
| **უმაღლესი ბრეიკი:** | 147 (1995 WPBSA Tour Event 3) |
| **მსოფლიო ჩემპიონატი:** | 1/8 ფინალი (1997) |
| **სხვა ტურნირები:** | 1 |

**სტეფან მაზროცისი** (ინგლ. Stefan Mazrocis; დ. 18 აპრილი, 1967, ნიდერლანდები) — ნიდერლანდელი პროფესიონალი სნუკერისტი. ითვლება ერთ-ერთ საუკეთესო სნუკერისტად ევროპაში. აღსანიშნავია, რომ ის დაიბადა ლატვიურ-ინგლისურ ოჯახში, მაგრამ აქვს ნიდერლანდების მოქალაქეობა. სტეფან მაზროცისი ცნობილია იმითაც, რომ ერთ დღეში სავარჯიშო მატჩებზე სამჯერ შეძლო მაქსიმალური ბრეიკის გაკეთება.

კარიერა
-------

მაზროცისის ადრეული კარიერა ინგლისში მიმდინარეობდა, იქვე თამაშობდა იგი მოყვარულის დონეზეც. 1991 წელს მაზროცისი პროფესიონალი გახდა. 1996 წელს მან კარიერაში თავის საუკეთესო შედეგს — Asian Classic-ის მეოთხედფინალს მიაღწია. 1997 წელს სტეფანი გავიდა მსოფლიო ჩემპიონატის 1/8 ფინალში, როცა პირველ რაუნდში პიტერ ებდონს სძლია. შემდეგ ნიდერლანდელს კარიერაში ჩავარდნა დაეწყო და მან მეინ-ტური დატოვა, მაგრამ, 2008 წლის ევროპის ჩემპიონატის წყალობით, დაბრუნდა პროფესიონალურ სნუკერში.

მიღწევები კარიერაში
-------------------

* მსოფლიო ჩემპიონატი 1/8 ფინალი — 1997
* Asian Classic მეოთხედფინალი — 1996

რესურსები ინტერნეტში
--------------------

სქოლიო
------

1. ↑  მსოფლიო რეიტინგი 1997/98

|  |  |
| --- | --- |
| ბიოგრაფია | *ეს სტატია სნუკერისტის შესახებ ჯერჯერობით ესკიზია. თქვენ შეგიძლიათ დაგვეხმაროთ მის შევსებაში.* |
**ევროპის XI გუნდური ჩემპიონატი ჭადრაკში ვაჟთა შორის** გაიმართა 1997 წლის 5-15 მაისს, პულაში (ხორვატია)

პირველად ევროპის ჩემპიონატების ისტორიაში მოხდა, რომ ჩემპიონობისათვის ერთბაშად რამდენიმე გუნდი იბრძოდა. კარგად დაიწყეს მასპინძლებმა, ხორვატმა მოჭადრაკეებმა. ოთხი ტურის შემდეგ ისინი ერთპიროვნულად ლიდერობდნენ - 12 ქულა. ქულანახევრით უკან იყვნენ ინგლისელები და რუსები. მეხუთე-მეექვსე ტურებში ხორვატები ინგლისელებს და რუსებს შეხვდნენ. ორივე შეხვედრაში დამარცხდნენ და ბრძოლას ჩამოშორდნენ. ლიდერთ შორის ტრიალებდნენ სომხები, გერმანელები, უნგრელები და ებრაელები. ინგლისელებმა მეხუთე-მერვე ტურებში მნიშვნელოვანი მატჩები მოუგეს სომხებს და უნგრელებს და ბოლო ტურის წინ ორი ქულით უსწრებდნენ უახლოეს მდევარს - რუსეთის ნაკრებს. ბოლო ტურში რუსებმა 3,5 ქულა აართვეს ბელორუსებს, ინგლისელებმა კი 1,5 მოგროვეს გერმანელებთან შეხვედრაში და მხოლოდ კოეფიციენტთა წყალობით მოიპოვეს ჩემპიონობა. მესამეზე სომხები გავიდნენ.

ტექნიკური შედეგები
------------------

* 1.დროშა: ინგლისიინგლისი - 22,5 ქულა
* 2.დროშა: რუსეთირუსეთი - 22,5 ქულა
* 3.დროშა: სომხეთისომხეთი - 22 ქულა
* 4.დროშა: უნგრეთიუნგრეთი - 21,5 ქულა
* 5.დროშა: გერმანიაგერმანია - 21,5 ქულა
* 6.ისრაელის დროშაისრაელი - 21 ქულა
* 7.ხორვატიის დროშახორვატია - 20,5 ქულა
* 8.საქართველოს დროშასაქართველო - 20 ქულა
* 9.დროშა: ბელარუსიბელარუსი - 19,5 ქულა
* 10.დროშა: ბოსნია და ჰერცეგოვინაბოსნია და ჰერცეგოვინა - 19,5 ქულა
* 19,5 ქულა

11.დროშა: ნიდერლანდებინიდერლანდები, 12.დროშა: პოლონეთიპოლონეთი,

* 19 ქულა

13.დროშა: ესტონეთიესტონეთი, 14.დროშა: შვეიცარიაშვეიცარია, 15.დროშა: აზერბაიჯანიაზერბაიჯანი, 16.სლოვაკეთის დროშასლოვაკეთი, 17.დროშა: შვედეთიშვედეთი,

* 18 ქულა

18. ლატვია, 19.დროშა: საფრანგეთისაფრანგეთი, 20.დროშა: ესპანეთიესპანეთი, 21.დროშა: თურქეთითურქეთი,

* 17,5 ქულა

22.იტალიის დროშაიტალია, ხორვატიის დროშახორვატია-2

* 17 ქულა

23.ლიეტუვის დროშალიეტუვა, 24.დროშა: ჩეხეთიჩეხეთი, 25.საბერძნეთის დროშასაბერძნეთი, 26.დროშა: ჩრდილოეთი მაკედონიაჩრდილოეთი მაკედონია,

* 16,5 ქულა

27.სლოვენიის დროშასლოვენია, 28.დროშა: პორტუგალიაპორტუგალია, 29.დროშა: ფინეთიფინეთი,

* 15,5 ქულა

30.დროშა: ავსტრიაავსტრია,

* 12,5 ქულა

31.დროშა: ირლანდიის რესპუბლიკაირლანდია,
8,5 ქულა
32.დროშა: შოტლანდიაშოტლანდია,

* 6,5 ქულა

33.დროშა: უელსიუელსი.

**ჩემპიონის შემადგენლობა**

დროშა: ინგლისიინგლისი
ნაიჯელ შორტი 4 (+2=4-1), მაიკლ ადამსი 5 (+2=6-1), ჯონათნ სპილმენი 4,5 (+2=5-1), მეთიუ სანდლერი 7 (+5=4-0) ჯილიან ჰოდსონი 2 (+1=2-0).

**საუკეთესო პერფორმანსი**
ბორის ალტერმანი ისრაელის დროშაისრაელი - 2814

**დაფებზე საუკეთესონი**

| დაფა | მოჭადრაკე | ქვეყანა | ქ | პ | % |
| --- | --- | --- | --- | --- | --- |
| 1 | სუაიტ ატალიკი | დროშა: თურქეთი თურქეთი | 5,5 | 7 | 78,6 |
| 2 | რაფაელ ვაჰანიანი | დროშა: სომხეთი სომხეთი | 5 | 7 | 71,4 |
| 3 | მლადენ პალასი | ხორვატიის დროშა ხორვატია | 6,5 | 9 | 72,2 |
| 4 | იოჰან ჰელსტეინი | დროშა: შვედეთი შვედეთი | 6,5 | 8 | 81,3 |
| სათ | აშოტ ათანასიანი | დროშა: სომხეთი სომხეთი | 6,5 | 8 | 81,3 |
**ფერნანდუ პორტუგალიელი** (პორტ. Fernando de Portugal; დ. 5 ივნისი, 1507 — გ. 7 ნოემბერი, 1534) — ავისის დინასტიის წარმომადგენელი. პორტუგალიის მეფე მანუელ I-ისა და დედოფალ მარია არაგონელის უმცროსი ვაჟი. გუარდას პირველი და უკანასკნელი ჰერცოგი 1530-1534 წლებში.

ბიოგრაფია
---------

ფერნანდუ დაიბადა 1507 წლის 5 ივნისს აბრანტესში. იგი იყო პორტუგალიის მეფე მანუელ I-ისა და მისი მეორე ცოლის, დედოფალ მარია არაგონელის შუათანა ვაჟი. მას დაბადებისთანავე მიანიჭეს გუარდას ჰერცოგის წოდება. იგი ასევე იყო ალფეატის, საბუგალისა და აბრანტესის სენიორი და ტრანკოსოს, მარიალვასა და ლამეგოს მაიორი. 

1530 წელს ფერნანდუმ ცოლად შეირთო ლულესა და მარიალვას გრაფინია გვიდომარა კუტინო, რომელიც პორტუგალიის უმდიდრესი ოჯახის ერთადერთი მემკვიდრე იყო. მათი ქორწინება ფერნანდუს ძმამ, მეფე ჟუან III-მ მოაწყო. წყვილი აბრანტესში ცხოვრობდა, სადაც შეეძინათ ორი შვილი: ლუიზა (დ. 1531) და მკვდარშობილი ვაჟი (დ./გ. 1533). მისი ერთადერთი შვილი, ინფანტა ლუიზაც მცირეწლოვანი დაიღუპა 1534 წელს. 

ლუიზას გარდაცვალებიდან სულ ერთ თვეში, განადგურებული ფერნანდუ გარდაიცვალა 1534 წლის 7 ნოემბერს, 27 წლის ასაკში. მისი ქვრივი, მისი დაღუპვიდან ასევე ერთ თვეში, 1534 წლის 9 დეკემბერს გარდაიცვალა.

ლიტერატურა
----------

* Chisholm, Hugh, ed. (1911). "Emanuel I.". Encyclopædia Britannica. 9 (11th ed.). Cambridge University Press.
* Liss, Peggy K. (10 November 2015). Isabel the Queen: Life and Times. University of Pennsylvania Press. p. 11. ISBN 9780812293203.
* Stephens, Henry Morse (1903). The Story of Portugal. G.P. Putnam's Sons. p. 139. Retrieved 17 September 2018.
**სუვოროვის შვეიცარული ლაშქრობა** — ფელდმარშალ ალექსანდრე სუვოროვის სარდლობით რუსეთის იმპერიის ჯარების მიერ ალპების გადალახვით ლაშქრობა იტალიიდან შვეიცარიაში საფრანგეთის წინააღმდეგ მეორე კოალიციის დროს 1799 წლის 10-27 სექტემბერს. სუვოროვის ლაშქრობისა და უშაკოვის ლაშქრობის შედეგად თითქმის მთელი იტალია გათავისუფლდა საფრანგეთის ჯარებისგან.

ისტორია
-------

ავსტრიამ და გაერთიანებულმა სამეფომ, რომლებსაც ეშინოდათ რუსეთის გაძლიერებისა, შეიმუშავეს და პავლე I-თან შეათანხმეს რუსეთის ჯარების რაინზე ლაშქრობის სტრატეგიული გეგმა, რომლის შედეგადაც რუსეთის ჯარს ემუქრებოდა იზოლაცია და საფრანგეთის ჭარბ ძალებთან ბრძოლა. ავსტრიამ ძირითადი ძალები შვეიცარიისკენ გაიწვია და ა. რიმსკი-კორსაკოვის რუსული კორპუსი (26-27 ათასი კაცი0 პირისპირ დარჩა გენერალ ა. მასენას არმიასთან (37-39 ათასი კაცი). რუსული კორპუსის დასახმარებლად სუვოროვმა გადაწყვიტამასენას არმიის გარემოცვა და განადგურება ლუცერნის მიდამოებში. შეტევა დაგეგმილი იყო 9 სექტემბერს. მთავარი დარტყმა უნდა გაეხორციელებინათ სამხრეთიდან რუსეთის (17 ათასი) და ავსტრიის (4,5 ათასი) ჯარებს, ხოლო ჩრდილოეთიდან რიმსკი-კორსაკოვის კორპუსს და გენერალ ფ. ჰოცეს რაზმს, აღმოსავლეთიდან ლინკენის რაზმს (11 ათასი). 4 სექტემბერს სუვოროვის რაზმმა 6 დღეში გაიარა 150 კილომეტრი და ალპებთან შეჩერდა. 13 სექტემბერს ხელთ იგდო სენ-გოტარდის უღელტეხილი. ამ იერიშის დროს თავი ისახელა პეტრე ბაგრატიონის რაზმმა. 14 სექტემბერს გადალახა ეშმაკის ხიდი და 15 სექტემბერს გავიდა ლუცერნის ტბასთან. 16 სექტემბერს გადალახა როსტოკის ქედი და მუტენის ხეობაში დაეშვა. 14-15 სექტემბერს მასენამ ციურიხთან დაამარცხა რიმსკი-კორსაკოვის კორპუსი და ჰოცეს ავსტიული რაზმი. სუვოროვის მცირერიცხოვანი (20 ათასი) და დაღლილ-დაქანცული რაზმი პირისპირ დარჩა მასენას არმიასთან, თუმცა 19-20 სექტემბერს ბრძოლაში სრულად გაანადგურა იგი.

ლიტერატურა
----------

* ქართული საბჭოთა ენციკლოპედია, ტ. 10, თბ. 1986. — გვ. 734.
**ვალენტინ ნიკოლაევიჩ ვასიანოვიჩი** ( უკრ. *Валентин Миколайович Васянович*; დ. 21 ივლისი, 1971) ― უკრაინელი კინორეჟისორი, ოპერატორი, სცენარისტი, პროდიუსერი, მემონტაჟე და კინოკომპოზიტორი.

ბიოგრაფია
---------

ვალენტინ ვასიანოვიჩი 1971 წლის 21 ივლისს ჟიტომირში დაიბადა. დაამთავრა ვიქტორ კოსენკოს სახელობის მუსიკალური სასწავლებელი. 1995 წელს დაამთავრა კიევის თეატრის, კინოსა და ტელემაუწყებლობის ეროვნული უნივერსიტეტი ოპერატურის განხრით, ხოლო 2000 წელს დოკუმენტური ფილმების რეჟისორის დიპლომით. 2006-2007 წლებში სწავლობდა პოლონეთში, ანჯეი ვაიდას სარეჟისორო სკოლაში..

2017 წელს მისი ფილმი „შავი დონე" ოსკარის 90-ე კინოდაჯილდოებაზე უკრაინიდან საუკეთესო უცხოენოვან ფილმად შეარჩიეს, თუმცა ფილმმა ნომინაცია ვერ მიიღო.

2019 წელს ვასიანოვიჩის ფილმი ატლანტიდა უკრაინიდან ოსკარის 93-ე კინოდაჯილდოებისთვის საუკეთესო უცხოენოვანი ფილმის კატეგორიაში წარადგინეს.

რესურსები ინტერნეტში
--------------------

* 

* ვალენტინ ვასიანოვიჩი — კინოფილმების ინტერნეტ-მონაცემთა ბაზა (ინგლისური)

სქოლიო
------

1. ↑  Valentyn Vasyanovych. ციტირების თარიღი: 16 January 2021
2. ↑  Валентин Васянович // Сценарна майстерня
3. ↑  Holdsworth, Nick.  (29 August 2017) Oscars: Ukraine Selects 'Black Level' for Foreign-Language Category. *The Hollywood Reporter*. ციტირების თარიღი: 29 August 2017.
4. ↑  Film 'Atlantis' has more chances for Oscars than Ukrainian nominees of past years - head of Ukrainian Oscar Committee. *Interfax Ukraine* (24 September 2020). ციტირების თარიღი: 24 September 2020
**ვანთის იოანე ნათლისმცემლის ეკლესია** — არქიტექტურული ძეგლი, დგას სოფელ ვანთის ახალ სასაფლაოზე. სავარაუდოდ თარიღდება ადრინდელი შუა საუკუნეებით.

ძეგლი სამეკელსიანი ბაზილიკის ტიპისაა, მონაშენით სამი მხრიდან. ამ უკანასკნელიდან ამჟამად მხოლოდ კედლების მცირე ნაწილიღაა შემორჩენილი, რომლებიც მიწით და მცენარეულობით ისე დაფარული, რომ გასუფთავების გარშე მისი გეგმის დადგენა შეუძლებელია. შენობა ნაგებია მოზრდილი ზომის, რიყის ქვითა და ნატეხი ქვით. ალაგ-ალაგ, ძირითადად, ღიობების წყობაში, გამოყენებულია ლოდები. წყობა ირეგულარულია. ქვებს შირის დარჩენილი არეები ბათქაშითაა შევსებული. კონსტრუქციულ ნაწილებში გამოყენებულია შირინი.

ეკლესიას (6,3x4 მ) სამი შესასვლელი აქვს: სამხრეთიდან, დასავლეთიდან და ჩრდილოეთიდან. დასავლეთ და ჩრდილოეთ შესასვლელები გარედან, მოზრდილი ქვით, თარაზულადაა გადახურული, შიგნიდან კი ნალისებრთაღოვანია. შიგნიდან ნალისებრი თაღითაა დასრულებული სამხრეთ შესასვლელიც, ოღონდ გარედან იგი ხის კოჭითაა გადახურული, რომელიც 2009 წელს ეკლესიის აღდგენის დროს ჩაუდგამთ. ამავე დროს, კარის თავზე არსებული მცირე ნიშის ადგილზე სარკმელი მოუწყვიათ.

შენობის შიდა სივრცე აზიდული პროპორციებისაა. აღმოსავლეთთ იგი ნალისებრი აფსიდითაა დასრულებული. აფსიდის ცენტრში ნალისებრთაღოვანი სარკმელია გაჭრილი, რომლის გარეთა თაღი შირიმის ერთ ქვაშია გამოკვეთილი. სარკმლის ქვემოთ კი კედელზე, კუბურუ ფორმის ტრაპეზია მიბჯენილლი. აფსიდში ორი სწორკუთხა ნიშაა. აფსიდის ჩრდილოეთ მხართან შემორჩენილია რიყის ქვით ნაშენი, ცილინდრული ფორმის, დაახლოებით 40 სანტიმეტრი სიმაღლის ნაგებობის (ჯვრის აღსამართი პოსტამენტი) ნაწილი, რომელიც კედელზეა მიდგმული. იგივე ფორმის, სამოციოდე სანტიმეტრის სიმაღლის ფრაგმეტი დარბაზის ჩრდილო-დასავლეთ კუთხეშიცაა.

შიგნით ეკლესია გადახურულია ოდნავ ნალისებრი კამარით. მსგავსი ფორმისაა კონქის თაღიც, რომელიც მარტივი პროფილის შირიმის იმპოსტებზეა დაყრდნობილი. გარედან, ეკლესიის სამხრეთ და დასავლეთ ფასადებზე, წყობიდან გამოშვერილი, თხელი, ნატეხი ქვებით გამოყვანილია თარო, რომელზეც მინაშენის კამარა იყო დაყრდნობილი. ჩრდილოეთი მინაშენი აღმოსავლეთით დასრულებულია ნალისებრი აფსიდით.

2009 წელს ეკლესიის ძირითადი ნაწილის დანგრეული კედლები აღადგინეს. მოაწყვეს თაროსებრი ლავანგარდი და შენობა ღარისებრი კრამიტით გადახურეს.

ეკლესიის გაწმენდის დროს, აღმოჩნდა ბრტყელი კრამიტის ფრაგმენტი, რაზეც რელიეფური, ასომთავრიულით შესრულებული სამსტრიქონიანი წარწერისნაწილი იყო შემორჩენილი. წარწერა ასე იკითხება: I სტრიქონი — ႼႭ[წმინდაო] Ⴈ [იოანე]; II სტრიქონი — ႬႧ [ნათლისმცემელი]; III სტრიქონიდან ერთი ასოს ნაშთიღაა დარჩენილი. პალეოგრაფიული მონაცემებით წარწერა შესაძლოა ადრინდელი შუა საუკუნეებით დათარიღდეს. ასევე აღმოჩნდა მოჭითული ჭურჭლის ფრაგმენტი.

ლიტერატურა
----------

* საქართველოს ისტორიისა და კულტურის ძეგლთა აღწერილობა, ტ. 1-II, თბ. 2015. — გვ. 178-179.
**ვარსკვლავთკარიბჭე: ატლანტისი** (ინგლ. Stargate: Atlantis) — სამეცნიერო ფანტასტიკური ჟანრის ამერიკულ–კანადური ტელესერიალია. ეს სერიალი, რომლის შემქმნელები არიან ბრედ რაიტი და რობერტ კუპერი, ვარსკვლავთკარიბჭე SG-1-ის განშტოებაა. მისი ქარგა ეყრდნობა ლეგენდას ატლანტიდის შესახებ და ვარსკვლავთკარიბჭე SG-1-ში მოპოვებულ ცნობებს ძველების შესახებ და, გარკვეულწილად, იგი ვარსკვლავთკარიბჭე SG-1–ის პარალელურ ამბავს წარმოადგენს პეგასის გალაქტიკაში. **ვარსკვლავთკარიბჭე: ატლანტისი** ვარსკვლავთკარიბჭე SG-1–ის მერვე სეზონის პარალელურად გავიდა ეთერში. ტელესერიალის ჩვენება დაიწყო 2004 წლის 16 ივლისს Sci-Fi-ის ქსელზე.

**ვარსკვლავთკარიბჭე: ატლანტისი** ისევე როგორც ვარსკვლავთკარიბჭე SG-1 **ვარსკვლავთკარიბჭის გამოგონილი სამყაროს** განუყოფელი ნაწილია.

რესურსები ინტერნეტში
--------------------

ვიკისაწყობში არის გვერდი თემაზე:
***ვარსკვლავთკარიბჭე: ატლანტისი***

* 

* ოფიციალური საიტი საიტზე mgm.com
* 

* ოფიციალური საიტი საიტზე syfy.com
* 

* „ვარსკვლავთკარიბჭე: ატლანტისი" — კინოფილმების ინტერნეტ-მონაცემთა ბაზა (ინგლისური)
* *ვარსკვლავთკარიბჭე: ატლანტისი* - ეპიზოდების მეგზური საიტზე GateWorld